དགའ་ལྡན་ཁྲི་ཐོག་བཅུ་བཞི་པ་སྟོད་ལུང་རིན་ཆེན་འོད་ཟེར་

དགའ་ལྡན་ཁྲི་ཐོག་བཅུ་བཞི་པ་སྟོད་ལུང་རིན་ཆེན་འོད་ཟེར་ནི། རབ་བྱུང་བརྒྱད་པའི་ཆུ་བྱ་ ༡༤༥༣ ལོར། དབུས་ཀྱི་སྟོད་ལུང་མདའི་ཞིང་བཟང་དུ་འཁྲུངས། སྐུ་ན་ཆུང་དུས་ནས། གདན་ས་འབྲས་སྤུངས་བཀྲ་ཤིས་སྒོ་མང་གྲྭ་ཚང་དུ་ཆོས་ཞུགས་གནང༌། རབ་འབྱམས་སྨྲ་བ་གུང་རུ་རིན་ཆེན་བྱང་ཆུབ་ལས་རབ་ཏུ་བྱུང་བའི་མཚན་ལ་རིན་ཆེན་འོད་ཟེར་ཞེས་བཏགས། རྗེ་དམ་པ་དེ་ལས་དབུ་ཕར་དང༌། དགའ་ལྡན་ཁྲི་ཐོག་བཅུ་པ་འདན་མ་ཆོས་རྗེ་ཡེ་ཤེས་བཟང་པོ་ལས་རྣམ་འགྲེལ་དང་འདུལ་མཛོད་བཅས་གསན་པས་མཚན་ཉིད་ཐེག་པའི་གཞུང་ལུགས་ལ་གཞན་དྲིང་མེད་པའི་མཁས་པར་གྱུར། གསང་ཆེན་གྲུབ་པའི་བསྟི་གནས་སྨད་རྒྱུད་གྲྭ་ཚང་དུ་ཞུགས་ཏེ། རྒྱུད་སྨད་མཁན་པོ་རྒྱུད་ཆེན་ཚུལ་ཁྲིམས་བཟང་པོའི་དྲུང་ནས་འདུས་པ་རྩ་བཤད་ཀྱི་རྒྱུད་གསན་པས་མདོ་སྔགས་ཟུང་འབྲེལ་གྱི་མཁས་པ་ཆེན་པོར་འགྱུར། དབུས་སྟོད་ཉི་སྡིངས་སུ་དྲུང་གཟིགས་ཆེན་པོས་མཁན་པོ་དང༌། འོད་སྲུང་བས་ལས་སློབ། བློ་གྲོས་ཆོས་དབང་གིས་གསང་སྟོན་མཛད་པའི་དྲུང་ནས་ཡོངས་རྫོགས་བསྙེན་པར་རྫོགས་པའི་དགེ་སློང་གི་སྡོམ་པ་མནོས། དགུང་གྲངས་ཞེ་བཞི་པ་རབ་བྱུང་དགུ་པའི་མེ་བྱི་༡༥༡༦ལོར་བསྟན་རྩིས་གསལ་བའི་སྒྲོན་མེ་ཞེས་པ་བརྩམས་པ་དེར་འདུག་པ་དེར། མཁས་པའི་དབང་པོ་དུང་དཀར་བློ་བཟང་འཕྲིན་ལས་ཀྱིས༣༥༣ཆོས་འབྱུང་འདིའི་མ་དཔེ་དབུ་མེད་བྲིས་རྙིང་སྤུས་ལེགས་ཤིག་དེ་སྔོན་པེ་ཅིན་མི་རིགས་ཕོ་བྲང་དཔེ་མཛོད་ཁང་དུ་བཞུགས་པས་དེར་དཔེ་རིང་ཤོག་གྲངས་ ༡༤༥ འདུག་བསྟན་རྩིས་འདི་ཡི་ལོ་ཚིགས་རྣམས་ཧ་ཅང་ཁུངས་བཙུན་པར་སྔོན་བྱོན་མཁས་པ་མང་པོས་བཞེད་པ་མ་ཟད།
ཆོས་འབྱུང་གཞན་དག་ཏུ་གསལ་བའི་གལ་ཆེའི་གནད་དོན་མང་པོ་ཞིག་ལ་གསལ་བཤད་མཛད་ཡོད། ཅེས་བསྔགས་བརྗོད་ཆེས་ཆེར་གནང་འདུག དགུང་ལོ་ཞེ་དྲུག་པ་རབ་བྱུང་བརྒྱད་པའི་ས་རྟ་ ༡༤༩༨ ལོར་སྨད་རྒྱུད་མཁན་ཁྲིར་ཕེབས་ཏེ་རྒྱུད་པའི་འཆད་ཉན་རྣམས་དམ་པ་གོང་མའི་ཕྱག་སྲོལ་མ་ཉམས་པར་སྤེལ། དགུང་ལོ་ང་དགུ་པ་རབ་བྱུང་དགུ་པའི་ལྕགས་ལུག་ ༡༥༡༡ ལོར་བྱང་རྩེ་ཆོས་རྗེའི་ཁྲིར་ཕེབས། དགུང་ལོ་བདུན་ཅུ་པ་ཆུ་རྟ་ ༡༥༢༢ ལོར་འཇམ་མགོན་རྒྱལ་བ་གཉིས་པའི་གདན་ས་དགའ་ལྡན་རྣམ་པར་རྒྱལ་བའི་གླིང་གི་མི་འཇིགས་སེང་གེའི་ཁྲི་ཕང་མཐོན་པོར་ཞབས་སེན་འཁོར་ལོའི་རེ་ཁ་མངོན་པར་བཀོད་དེ། དུས་ཆོས་སྐོར་ཆག་མེད་དུ་གསུང་པ་དང་མཁས་བཙུན་བཟང་གསུམ་ཡ་མ་བྲལ་བའི་གཟི་བྱིན་གྱིས་གདན་ས་ཆེན་པོ་ཚུལ་བཞིན་དུ་བསྐྱངས། རྒྱལ་བ་འོད་དཔག་མེད་ཀྱི་གསེར་སྐུ་སྐུ་རྒྱབ་མཐོ་བཅུ་དྲུག་གི་ཚོད་ཅན་གསར་བཞེངས་མཛད།
མེ་ཁྱི་ ༡༥༢༦ ལོར་དབུས་ཀྱི་ཕག་གྲུ་དང་དགེ་ལདན་པ་གཉིས་ཁ་སྒྲིལ། འབྲི་གུང་དང་སྟག་ལུང་ཁ་སྒྲིལ་ནས་དམག་འཐབ་བྱས་སྐབས། འབྲི་གུང་པས་རྒྱལ་བ་ཀརྨ་པ་སྐུ་ཕྲེང་བརྒྱད་པ་མི་བསྐྱོད་རྡོ་རྗེ་ལ་ཀོང་པོའི་དམག་རོགས་དགོས་ཚུལ་གྱི་ཞུ་ཡིག་ཕུལ་ཀྱང་རྒྱལ་དབང་མཆོག་གིས་ཞལ་བཞེས་མ་གནང་བར་སེར་དམག་ལང་པ་འདི་ཆོས་དང་འཇིག་རྟེན་གཉིས་ཀར་མི་འཐུན་པས་འཁྲུག་ལོང་ཆོས་ཕྱོགས་སུ་ཞི་བར་མཛད་དགོས་ཀྱི་བཀའ་ཕེབས་པའི་བཀའ་དྲིན་ལས་དམག་འཐབ་རེ་ཞིག་ཞི་མོད། དུས་དབང་གིས་རྒྱལ་ཁམས་བརྟན་ལྷིངས་མེད་པར་སྡེ་གཟར་གྱི་རླུང་རླབས་གཡོ་བའི་ཁྲོད་ཞྭ་སེར་པོའི་ལ་རྒྱ་ཁར་ཁུར་ནས་ཆབ་སྲིད་ཀྱི་ཕུང་བཀྲུགས་ལྷུར་ལེན་པའི་བདུད་རིགས་ཀྱི་ཞལ་ངོ་དང་སྡེ་པ་དག་གི་དབང་འོག་ཏུ་མི་འགྲོ་བར་རིས་མེད་རྒྱལ་བསྟན་ཀུན་ལ་ཕྱོགས་མེད་ཀྱིས་དོ་སྣང་སྦྱངས་པའི་རྣམ་པར་ཐར་བ་བདག་གིར་བསྐྱངས་ནས་མི་ལོ་བདུན་ལ་གསེར་ཁྲི་བསྐྱངས་པ་དེའི་རིང་བཤད་སྒྲུབ་འཁོར་ལོ་གསུམ་གྱི་སྒོ་ནས་འཇམ་མགོན་བླ་མའི་བསྟན་པ་རིན་པོ་ཆེའི་དབུ་འཕངས་དགུང་ལ་འདེགས།
དགུང་ལོ་དོན་བདུན་པ་ས་གླང་ ༡༥༢༩ ལོར་པཎ་ཆེན་བསོད་ནམས་གྲགས་པ་ཁྲི་ཚབ་ཏུ་མངའ་གསོལ་ནས་རང་ཉིད་གསེར་ཁྲི་ལས་ཟུར་ཏེ་སྲས་ཁང་དགོན་དུ་ཟུར་བཞུགས་གནང༌། ལྷ་སྔགས་ཏིང་འཛིན་ཀྱི་རྣལ་འབྱོར་ལ་གཅིག་ཏུ་གོམས་པའི་སྒྲུབ་པའི་རྒྱལ་མཚན་སྒྲེང༌། དགུང་ལོ་གྱ་བརྒྱད་པ་ལྕགས་བྱི་ ༡༥༤༠ ལོར་སྲས་ཁང་དགོན་དུ་དགོངས་པ་ཆོས་དབྱིངས་སུ་བསྟིམས། གསུང་གི་ལེགས་བཤད་ཀྱང་གོང་དུ་གསལ་བ་ལྟར་ཆོས་འབྱུང་གསལ་བའི་སགྲོན་མེ་སོགས་སྣང་ཞིང༌། གསུང་ལས་སྐྱེས་པའི་སློབ་མ་ནི། ཁྲི་ཆེན་ཆོས་སྐྱོང་རྒྱ་མཚོ། ཁྲི་ཆེན་རྒྱལ་མཚན་བཟང་པོ། ཁྲི་ཆེན་ཆོས་གྲགས་བཟང་པོ་སོགས་མཁས་གྲུབ་གཉིས་ལྡན་གྱི་སྐྱེས་ཆེན་ཤིན་ཏུ་མང་པོ་བྱོན། དགའ་ལྡན་ཁྲི་ཐོག་བཅོ་ལྔ་པ་པཎ་ཆེན་བསོད་ནམས་གྲགས་པས་ཀྱང་རྗེ་འདིའི་དྲུང་ནས་ཆོས་འབྲེལ་ཞུས་འདུག་སྟེ། བཀའ་གདམས་ཆོས་འབྱུང་ཡིད་ཀྱི་མཛེས་རྒྱན་ལས། ཁོ་བོས་ཀྱང་ཟབ་ལམ་རྣལ་འབྱོར་ཞིག་གི་ཆོས་འབྲེལ་ཞུས་པ་ཡིན་ནོ། ཞེས་གསུངས་པས་སོ། །
Category:མི་སྣ།